Που Μπία

Το Που Μπία (λαοτ. ພູເບັ້ຍ, αποδιδόμενο ως Phou Bia στο λατινικό αλφάβητο) είναι το υψηλότερο βουνό στο κράτος του Λάος. Το όρος αποτελεί μέρος της Αναμιτικής Οροσειράς και βρίσκεται στο νοτιότερο όριο του Υψίπεδο Χσιανγκ-Χουάνγκ, στο έδαφος της Επαρχίας Σαϊσομπούν. Η κορυφή του Που Μπιά έχει υψόμετρο 2.819 μέτρα πάνω από την επιφάνεια της θάλασσας (είναι το υψηλότερο σημείο του Λάος), με το κλίμα στην περιοχή της να είναι ψυχρό και ο καιρός στο βουνό να είναι συνήθως νεφελώδης. Το δεύτερο υψηλότερο βουνό του Λάος είναι το Που Σάι Λάι Λενγκ, με μέγιστο υψόμετρο 2.720 μέτρα.

Ιστορία
Παρά το ότι δεν έχει αναφερθεί η παρουσία χιονιού στο βουνό εδώ και πολλές δεκαετίες, λέγεται ότι μέχρι και κατά τα πρώτα έτη του 20ού αιώνα έπεφτε περιπτωσιακά χιόνι στην κορυφή του.

Στις 10 Απριλίου του 1970 ένα μεταγωγικό αεροσκάφος τύπου C-130A της εταιρείας Air America προσέκρουσε πάνω στο Που Μπία, με αποτέλεσμα να συντριβεί και να σκοτωθούν 6 επιβαίνοντες.

Η περιοχή του βουνού είναι απομακρυσμένη από μεγάλους οικισμούς και οι πλαγιές του είναι καλυμμένες με πυκνή τροπική βλάστηση. Για τον λόγο αυτό, χρησίμευσε στους αντάρτες πολεμιστές των Χμονγκ. Κατά τη δεκαετία του 1970, περί τους 60 χιλιάδες Χμονγκ, που είχαν υποστηρίξει επίγειους καθοδηγητές για τις αμερικανικές αεροπορικές επιχειρήσεις στον Πόλεμο του Βιετνάμ, κατέφυγαν στον ορεινό όγκο του Που Μπία.Christopher Robbins: The Ravens: Pilots of the Secret War in Laos, Asia Books 2000 Υπήρξαν αναφορές και για μικρότερα καταφύγια των Χμονγκ στην περιοχή μέχρι και το έτος 2006.

Σήμερα το Που Μπία βρίσκεται εντος μιας απαγορευμένης στρατιωτικής περιοχής, κοντά στην εγκαταλειμμένη αεροπορική βάση Λονγκ Τσεν, και για τον λόγο αυτόν δέχεται λιγοστούς ξένους επισκέπτες. Εξάλλου πυρομαχικά που δεν έχουν εκραγεί καθιστούν επικίνδυνη την πρόσβαση στο βουνό. Λέγεται ότι από το 1978 μέχρι το 2008 δεν υπήρξε ούτε μία ανάβαση στο βουνό από κάποιον μη Λαοτινό.

Ωστόσο, το έτος 2021 αξιωματούχοι της Επαρχίας Σαϊσομπούν ανεκοίνωσαν ένα αναπτυξιακό πρόγραμμα του όρους Που Μπία ως «τοποθεσίας αειφόρου τουριστικής αναπτύξεως», με προϋπολογισμό σχεδόν 500 εκατομμύρια δολάρια ΗΠΑ. Το πρόγραμμα θα επικεντρωθεί στο χωριό Που Χούα Σανγκ.

 Δείτε επίσης 
 Γεωγραφία του Λάος

Παραπομπές

Που Μπια
Που Μπια